UN i EU pozivaju Washington da ublaži retoriku prema Siriji (15/4/03) - 2003-04-15
Annan: Američke kritike na račun Sirije mogle bi dodatno destabilizirati Srednji istok
Glavni tajnik Ujedinjenih naroda Kofi Annan izrazio je zabrinutost da bi sve oštrije američke kritike na račun Sirije zbog njenih postupaka tijekom rata u Iraku mogle dodatno destabilizirati Srednji istok. Gospodin Annan je dao ovu izjavu samo nekoliko sati nakon što je američki državni tajnik Colin Powell rekao da Washington razmatra uvođenje ekonomskih i diplomatskih sankcija protiv Damaska. Predsjednik Bush je u nedjelju po prvi puta optužio Siriju da ima kemijsko oružje. Njegova administracija također optužuje Damask da pruža utočište bivšim iračkim vođama. Sirija odbacuje ove tvrdnje i obećala je da će zatvoriti svoje granice za sav promet, osim dostave humanitarne pomoći. Sirijsko ministarstvo vanjskih poslova tvrdi da je Izrael jedina zemlja u regiji koja ima kemijsko, biološko i nuklearno oružje. I povjerenik Europske unije za vanjsku politiku Javier Solana pozvao je na ublažavanje retorike o Siriji. Na sastanku ministara vanjskih poslova Europske unije u Luxembourgu, gospodin Solana nije izrijekom spomenuo Sjedinjene Države, no rekao je da je sada vrijeme za konstruktivne izjave i smirivanje situacije na Srednjem istoku. Sličan stav zauzeo je i njemački ministar vanjskih poslova Joschka Fischer, koji je rekao da se treba koncentrirati na "pobjedu u miru", umjesto ulaska u novi sukob. Europski su dužnosnici, međutim, izrazili zabrinutost zbog pitanja oružja za masovno uništavanje. Gospodin Solana izjavio je na tiskovnoj konferenciji da se radi o globalnom problemu koji Europska unija shvaća ozbiljno. Ministri su također raspravljali o ulozi koju bi Unija mogla igrati u pslijeratnom Iraku. Unija se zalaže da središnju ulogu dobiju Ujedinjeni narodi. Francuska je, pak, najavila da će biti pragmatična i okrenuti se budućnosti, ostavljajući po strani razilaženja sa Sjedinjenim Državama oko Iraka.